นายกรัฐมนตรี มอบต้นตะเคียนทอง ให้กระทรวงทรัพยกรธะรมชาติและสิ่งแวดล้อม นำไปแจกจ่ายประชาชน เนื่องในวันต้นไม้ประจำปีของชาติ
นายกรัฐมนตรี มอบต้นตะเคียนทอง ให้กระทรวงทรัพยกรธะรมชาติและสิ่งแวดล้อม นำไปแจกจ่ายประชาชน เนื่องในวันต้นไม้ประจำปีของชาติ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เป็นประธานการประชุมคณะรัฐมนตรี ผ่านระบบวิดีโอคอนเฟอเรนซ์ ที่ตึกบัญชาการ 1 ทำเนียบรัฐบาล โดยก่อนการประชุมกระทรวงทรัพยากรธรรมชาติและสิ่งแวดล้อมและคณะผู้บริหาร เข้าพบนายกรัฐมนตรีเพื่อเชิญชวนประชาชนร่วมปลูกต้นไม้ “โครงการรวมใจไทยปลูกต้นไม้เพื่อฟื้นฟูป่าและเพิ่มพื้นที่สีเขียว” เนื่องในวันต้นไม้ประจำปีของชาติ พ.ศ. 2563 ซึ่งถือเป็นอีเว้นท์ครั้งแรกในรอบ 1 เดือน หลังประกาศใช้ พ.ร.ก.ฉุกเฉิน เพื่อควบคุมการแพร่ระบาดเชื้อไวรัสโควิด-19 ซึ่งกิจกรรมดังกล่าวเป็นไปอย่างเรียบง่าย โดยนายกรัฐมนตรี ได้มอบต้นตะเคียนทอง ให้นายจตุพร บุรุษพัฒน์ ปลัดกระทรวงทรัพยากรธรรมชาติและสิ่งแวดล้อม พร้อมกล่าวว่า ยืนยันรัฐบาลมีนโยบายฟื้นฟูสภาพป่าในประเทศ เพื่อให้เป็นไปตามพระราโชบายของพระบาทสมเด็จพระเจ้าอยู่หัว ในรัชกาลที่ 9 และรัชกาลที่ 10 เพื่อให้มีต้นไม้ยืนต้นในประเทศเพิ่มมากขึ้น เนื่องจากหลายพื้นที่ได้รับผลกระทบ จากการบุกรุกและเผาทำลาย ซึ่งเป็นปัญหาที่รัฐบาลต้องแก้ไขโดยเร็ว จึงมีนโยบายในการปลูกต้นไม้เพิ่มหลายล้านต้น และเชิญชวนประชาชนปลูกไม้ยืนต้นในพื้นที่ของตนเอง เนื่องจากรัฐบาลมีนโยบายในการปลูกต้นไม้มีค่า สามารถนำไปเป็นหลักทรัพย์ประกันได้เป็นสมบัติให้กับครอบครัวพร้อมกันนี้นายกรัฐมนตรี ได้อวยพร ขอให้ทุกคนมีความสุข ขอคุณพระศรีรัตนตรัย ปกป้องทุกคนให้มีความเจริญ สุขภาพแข็งแรง หายป่วยไข้และประสบความสำเร็จสมปรารถนา